Ghandi: Adiwira Kemanusian.

Mahatma Gandhi merupakan tokoh paling berpengaruh dan terkenal dalam proses Gerakan Kemerdekaan India semasa India dijajah British sehingga mencapai kemerdekaan pada 15 Ogos 1947. Gandhi bersama pengikutnya telah berjuang untuk mendapatkan kebebasan India daripada pihak penjajah.

Beliau lahir pada 2 Oktober 1869 di Porbandar, Gujarat, India iaitu di sebuah bandar yang terletak di antara sempadan Bombay dan Karachi. Beliau dibesarkan dalam sebuah keluarga yang mengamalkan agama Hindu. Nama sebenar beliau ialah Mohandas Karamchand Gandhi dan nama Mahatma adalah berasal daripada gabungan bahasa Sanskrit iaitu Maha yang bermaksud ‘Besar’ dan Atma bermaksud ‘Jiwa’. Beliau digelar Mahatma oleh pengikutnya kerana mempunyai jiwa dan cita-cita yang besar dalam perjuangannya. Bapanya, Karamchand Uttamchand Gandhi merupakan seorang ahli politik dan merupakan seorang diwan atau menteri di Porbandar.

Walaupun Karamchand tidak mempunyai pendidikan formal, namun pengalaman dan ilmunya menjadikan beliau seorang pentadbir yang cekap (Deats 2005).  Semasa berusia 22 tahun iaitu pada tahun 1891, Gandhi telah melanjutkan pelajaran di Universiti College dalam bidang undang-undang dan bercita-cita untuk menjadi seorang peguam. Setelah tamat pengajiannya, Gandhi kembali semula ke Bombay untuk mempraktikkan undang-undang. Namun apabila tidak berjaya, Gandhi telah menerima tawaran bekerja di Dada Abdullah & Co yang merupakan sebuah firma guaman India Muslim yang terletak di Afrika Selatan (Shanker 1969).

Gandhi menghabiskan masa selama 21 tahun di Afrika Selatan bekerja sebagai wakil undang-undang untuk pedagang India Muslim di bandar Pretoria. Afrika Selatan merupakan sebuah koloni British seperti India. Hal ini menyumbang kepada berlakunya diskriminasi dan ketidakadilan terhadap rakyat negara yang dijajah. Diskriminasi terutamanya akibat faktor warna kulit sering terjadi di negara jajahan British seperti di India dan juga Afrika Selatan.

Gandhi yang tinggal di Afrika Selatan juga mengalami nasib yang sama dimana beliau pernah dihalau keluar dari gerabak kereta api kelas pertama kerana kengganannya untuk berpindah ke gerabak kelas ketiga apabila disuruh oleh pegawai British atas dasar apartheid (Gandhi 2002). Persekitaran di Afrika Selatan yang penuh dengan kekerasan, ketidakadilan dan diskriminasi oleh pihak penjajah telah membentuk perjuangan, kepimpinan dan falsafah politik Gandhi. Hal ini telah menjadi titik permulaan terhadap perjuangan Gandhi dimana beliau telah mula berfikir tentang isu keadilan sosial dan hak rakyat yang sering ditindas penjajah Barat. Kejadian diskriminasi yang sering berlaku ini telah membuat Gandhi berusaha mengembangkan falsafah politiknya iaitu Ahimsa yang bermaksud tanpa kekerasan dalam melawan ketidakadilan yang berlaku dalam sistem sosial.

Mahatma Gandhi kembali ke India pada tahun 1915 dan pada ketika itu beliau telah menjadi seorang yang terkenal kerana kepimpinan, falsafah politiknya dan kelantangan beliau dalam bersuara melawan penjajahan. Pada ketika ini juga beliau dikenali dengan Mahatma yang bermaksud berjiwa besar kerana kesungguhan beliau ingin mengubah nasib rakyat negaranya (Todd 2013). Gandhi telah dilantik sebagai pemimpin Parti Kongres Kebangsaan India pada tahun 1920 dan mula memperjuangkan kemerdekaan India. Kejayaan terbesar beliau sepanjang memimpin  parti ini adalah keupayaannya untuk mengubah dasar parti tersebut yang bersifat elit kepada parti fleksibal yang dianggotai oleh pelbagai lapisan masyarakat India.

Parti ini telah berubah menjadi sebuah gerakan massa yang disertai oleh golongan atasan dan golongan bawahan yang menyebabkan gerakan menuntut kemerdekaan semakin rancak (Brown 1974). Selain itu, Gandhi juga terlibat secara langsung bersama pengikutnya dalam memperjuangkan kemerdekaan dimana beliau telah melancarkan gerakan melawan penjajahan tanpa menggunakan kekerasan serta berpegang teguh dalam memperjuangkan kebenaran iaitu berdasarkan konsep Satyagraha.

Salah satu pendekatan tanpa kekerasannya ialah dengan menganjurkan perarakan bersama pengikutnya. Antara perarakan yang terkenal ialah Salt March yang berlangsung pada 12 Mac 1930 menentang tindakan British meningkatkan cukai terhadap penjualan garam dan menghalang rakyat India menjual garam. Pendekatannya tanpa kekerasan telah menginspirasikan ramai orang dan hal ini secara tidak langsung menyebabkan beliau diiktiraf sebagai Bapa Kemerdekaan India selepas India mendapat kemerdekaan pada tahun 1947.

Namun, pada 30 Januari 1948, tokoh negarawan India ini telah ditembak mati oleh seorang ekstrimis Hindu yang bernama Nathuram Godse yang mendakwa  Gandhi terlalu berpihak kepada golongan Muslim kerana dengan falsafahnya tanpa kekerasan akan menyebabkan kaum Hindu terancam (Hardiman 2003). Pembunuhan Gandhi telah menyebabkan India kehilangan tokoh pejuang yang hebat dalam memperjuangkan keamanan. Namun, falsafah politiknya tetap hidup dan berjaya mempengaruhi beberapa tokoh lain seperti Martin Luther King.

Karya

Dengan semangatnya yang sering mendukung tema-tema kemanusiaan, Gandhi telah menghasilkan beberapa karya untuk menyebarkan pemikiran, ideologi dan falsafah politiknya. Beliau menulis tentang pandangannya terhadap semua aspek penting dalam kehidupan manusia termasuklah berkaitan kesederhanaan, keamanan, masalah politik di India, masa depan negara India dan juga berkenaan tips kesihatan.

Gandhi telah berjaya menerbitkan beberapa akhbar atau jurnal mingguan seperti Young India, Harijan dan Indian Opinion yang diterbitkan semasa Gandhi di Afrika Selatan. Media massa ini menjadi sumber utama dalam gerakan politik Gandhi untuk membangkitkan kesedaran kepada rakyat India. Sebagai contoh, jurnal Young India yang diterbitkan pada tahun 1919 hingga 1932 berkisarkan tentang ideologi Gandhi iaitu tanpa kekerasan dalam perjuangan menuntut kemerdekaan India. Jurnal ini juga membincangkan tentang masalah ekonomi yang berlaku seperti peningkatan taraf kemiskinan, cukai barangan yang membebankan dan masa depan sektor perindustrian India yang semakin kritikal.

Selain itu, jurnal Young India juga mengisahkan beberapa tindakan Gandhi yang terkenal dalam menentang penjajahan seperti Salt March yang berlaku pada tahun 1930 dan juga tentang aktiviti berpuasa yang sering dilakukan beliau untuk menguatkan semangat spiritualnya. (Young India Januari 1919). Penulisan ini telah meningkatkan kesedaran dalam kalangan rakyat India terutamanya dalam aspek keadilan sosial, penerapan nilai-nilai moral, kesamarataan dan hak asasi manusia.

Demi mengangkat tema-tema kemanusian dalam falsafah politiknya, Mahatma Gandhi telah memperjuangkan sifat berpegang teguh dan sentiasa memperjuangkan kebenaran. Usaha ini dikenali sebagai Satyagraha yang merupakan perkataan berasal daripada bahasa Sanskrit iaitu Satya bermaksud kebenaran dan Agraha bererti berpegang dengan teguh. Hal ini telah menyebabkan beliau menulis karyanya yang bertajuk Satyagraha In South Africa dan diterbitkan pada tahun 1928. Karya ini menceritakan tentang pengalaman Gandhi sepanjang 21 tahun bekerja di Afrika Selatan dimana beliau melihat dan merasai penindasan dan diskriminasi yang dilakukan oleh pihak penjajah.

Menurut falsafah Gandhi, dunia ini bergantung kepada kebenaran atau Satya dimana setiap kejadian yang berlaku di dunia ini (seperti penindasan dan keganasan) adalah berpunca daripada tidak berpegang teguh kepada kebenaran. Hal ini demikian kerana, kebenaran adalah sumber utama rujukan manusia dalam menentukan baik atau buruk sesuatu perkara. Dalam pada itu, kebenaran ialah perkara yang tidak boleh diubah atau dimanipulasi kerana ia bersifat mutlak (Nagler 2014). Selain itu, menurut beliau, berpegang teguh kepada kebenaran juga mampu membuatkan perjuangan tanpa keganasan untuk menang menentang penindasan.

Oleh itu, dalam Satyagraha In South Africa, Gandhi telah mengeluarkan beberapa prinsip asas Satyagraha. Antaranya ialah tanpa keganasan, kebenaran, tidak mencuri, melawan nafsu dan menghormati agama lain (Gandhi 1968). Prinsip dan penekanan nilai-nilai murni ini menjadi pegangan utama perjuangan Gandhi dan beliau telah berjaya menyebarkan prinsip-prinsip ini kepada para pengikutnya.

Selain itu, Mahatma Gandhi mengimpikan untuk menjadikan India sebagai sebuah negara yang mampu mentadbir secara berdikari dan sentiasa berada dalam keadaan aman selepas mendapatkan kemerdekaan. Oleh itu, Gandhi telah menulis tentang masa depan negara India yang diimpikannya dalam karyanya India of My Dream yang diterbitkan pada tahun 1947 iaitu setahun sebelum kematian beliau. Perbincangan-perbincangan hebat Gandhi dalam jurnal Young India juga dimuatkan dalam karyanya ini untuk memudahkan rakyat India memahami situasi sebenar perjuangan kemerdekaan ini. Antara konteks utama di dalam India of My Dream adalah mengenai kepentingan mempertahankan semangat nasionalisme. Menurut Gandhi, semangat nasionalisme dapat memberikan kebaikan kepada seluruh dunia apabila India bangkit selepas kemerdekaan.

Kemudian, beliau juga menyeru rakyat India supaya sentiasa mengamalkan Ahimsa untuk bersatu padu dan berdamai dalam membina semula negara. Selain itu, Gandhi juga membincangkan tentang kadar pengangguran yang semakin meningkat dalam kalangan rakyat India. Menurutnya, ini merupakan salah satu punca utama yang membuatkan rakyat India semakin tersepit dalam sistem sosial (Gandhi 1947). Dalam karyanya juga, Gandhi berjanji untuk membentuk sebuah perlembagaan yang akan membebaskan rakyat India daripada kemiskinan dan penindasan serta akan mewujudkan sebuah masyarakat yang sama dari segi taraf dalam sistem sosial (Misra 2008).

Karya-karya agung Gandhi ini telah berjaya mempengaruhi ramai rakyat India untuk menjadi pengikutnya dan ideologi serta falsafahnya membuatkan beliau digelar Bapa Kebangsaan India.

Falsafah Politik

Mahatma Gandhi merupakan seorang pejuang kemerdekaan dan juga pemimpin spiritual di India ketika zaman penjajahan British.  Falsafah politik beliau adalah berdasarkan nilai-nilai kemanusiaan dan berteraskan ketuhanan serta agama Hindu. Asas falsafah politik beliau adalah berdasarkan yang diajarkan oleh agamanya dalam kitab Bhagavad Gita iaitu kitab sanskrit agama Hindu yang terkandung nilai-nilai murni, falsafah, konsep dharma dan juga karma. Sebelum kemunculan Mahatma Gandhi sebagai pemimpin spiritual di India, telah muncul pecahan daripada agama Hindu yang dikenali sebagai Jainisme yang muncul setikar abad ke-5.

Agama ini menekankan prinsip ahimsa, aparigraha, satya dan brahmacharya kepada pengikutnya dan mempunyai matlamat utama iaitu untuk kehidupan yang sejahtera dan tanpa keganasan (Vijay 2012). Pada masa yang sama, agama ini juga tidak membincangkan persoalan tentang ketuhanan ataupun Sang Pencipta tetapi lebih kepada persoalan tentang kehidupan yang sejahtera. Prinsip-prinsip daripada Jainisme ini juga telah diadaptasi oleh Mahatma Gandhi dalam perjuangannya ke arah kemerdekaan India dan membela nasib golongan yang ditindas.

Hal ini telah menyebabkan falsafah politiknya sering dikaitkan dengan idea-idea moral, tanggungjawab sosial serta nilai-nilai murni yang wujud dan diterapkan dalam konsep dharma iaitu kehidupan yang baik dalam agama Hindu (Bhattacharrya 1969). Perkara ini seterusnya menyebabkan falsafah politik beliau tidak lari dan terpesong daripada ajaran agama Hindu. Pada masa yang sama, menurut Gandhi, kitab ini adalah kamus spiritualnya dan dapat memandu segala tindakan beliau ke arah kebenaran. Istilah-istilah serta konsep yang terdapat dalam kitab Bhagavad Gita seperti aparigraha iaitu tidak mementingkan kebendaan dan samabhava yang bermaksud tetap pendirian telah mempengaruhi fikiran Gandhi dan perbuatannya. Pada masa yang sama, Gandhi juga telah mempelajari dan mendalami kitab-kitab agama lain seperti Adi Granth iaitu kitab agama Sikh, Bible dan lain-lain.

Beliau mendapati kewujudan unsur-unsur nilai murni yang sama dalam agama-agama lain yang menyeru para pengikut mereka untuk melakukan kebaikan terhadap sesame makhluk. Lalu, hal ini membentuk peribadi Gandhi yang tidak bersikap perkauman, penyayang dan akan membantu sesiapa sahaja tanpa mengira perbezaan agama dan latar belakang mereka.

Menurut Dhirendra Mohan Datta (1972), “the nuclear element of Gandhi`s thought was his idea of God” yang bermaksud teras pemikiran Gandhi adalah ideanya tentang Tuhan. Hal ini menjelaskan bahawa pemikiran dan falsafah beliau adalah berteraskan Tuhan dan agamanya. Pada masa yang sama, Gandhi pernah mengatakan bahawa tidak pernah wujud politik tanpa persaudaraan dan tiada persaudaraan tanpa adanya agama serta sesiapa yang mengatakan bahawa politik harus dipisahkan daripada agama sebenarnya orang atau golongan tersebut tidak memahami konsep agama itu sendiri (Andrews 2008). Perjuangannya bukan sahaja kepada penganut agama Hindu, malah kepada penganut agama Islam dan Kristian di India kerana matlamatnya adalah untuk menyatupadukan seluruh rakyat India supaya dapat hidup bersatu padu dan harmoni walaupun berlainan agama.

Teras ideanya ini merupakan langkah beliau untuk menerapkan ajaran agamanya untuk mengispirasi dunia dan meninggalkan kekerasan, memerlihara hak asasi manusia dan memperjuangkan kemerdekaan. Secara amnya, falsafah politik Mahatma Gandhi tidak terpisah daripada nilai agama dan berteraskan tentang perjuangan tanpa kekerasan dan perjuangan ini menjadi nadi utama dalam gerakan nasionalismenya untuk membebaskan rakyat India daripada penindasan pihak penjajah.

Pendekatan Gandhi dalam menyebarkan falsafah politiknya adalah melalui kaedah penulisan dan juga mendidik pengikutnya. Beliau telah memperkenalkan ajaran Satyagraha iaitu berpegang dan menuntut kebenaran. Secara khususnya, Satyagraha bermaksud usaha mencari kebenaran tanpa jemu serta berpegang terhadapnya dengan teguh kerana tindakan ini merupakan jalan mengabdikan diri kepada Tuhan dan langkah untuk mencapai tujuan ini adalah melalui Ahimsa (Gandhi 1968). Ajaran ini menekankan untuk tidak bertoleransi dan mengamalkan sikap berkompromi dalam menuntut kebenaran. Kesannya, pada 12 Mac 1930, Gandhi bersama 78 orang pengikutnya telah melakukan perarakan yang dikenali sebagai Salt March iaitu perarakan yang membantah kenaikan cukai garam dan rakyat India tidak dibenarkan untuk mengambil garam sendiri malah dipaksa untuk membelinya daripada British.

Perarakan ini sejauh 390 kilometer dari Ahmedabad menuju kearah Dandi iaitu sebuah bandar di tepi pantai untuk mendapatkan garam secara percuma dari air laut. Pada masa yang sama, perarakan ini telah disertai hampir 80 ribu rakyat India yang lain untuk menunjukkan bantahan mereka terhadap cukai dan dasar yang dilaksanakan British yang membebankan rakyat India (Ackerman & DuVall 2000). Perarakan secara aman ini dan menekankan konsep Satyagraha dimana rakyat India telah berani menentang penjajahan secara aman kerana mereka telah mengetahui kebenaran bahawa mereka adalah manusia yang mempunyai hak untuk bersuara dan asasi yang lain.

Tindakan Gandhi berasama pengikutnya menyebabkan 60 ribu orang pengikutnya telah ditahan dan Gandhi dituduh sebagai penghasut yang ingin menjatuhkan kerajaan British. Hal ini menyebabkan populariti dan ketokohan Mahatma Gandhi semakin terkenal di dunia dan falsafahnya telah mempengaruhi pemimpin lain untuk berjuang menentang penindasan penjajah.

Pada masa yang sama, dalam falsafah politik Mahatma Gandhi, beliau juga memperkenalkan konsep Ahimsa iaitu perkataan ahim yang berasal daripada Bahasa Sanskrit yang bermaksud tidak menyakiti. Secara khususnya, Ahimsa menitikberatkan nilai-nilai murni seperti bersatu, berdamai, tidak menyakiti orang lain serta lebih kepada spiritual (Shiva 2011). Konsep ini juga diterapkan dalam ajaran agama Hindu, Buddha dan Jainisme yang mempengaruhi pemikiran Gandhi untuk tidak melawan penindasan dengan keganasan.

Menurut Gandhi, tindakan menyakiti orang lain itu bukan sahaja memberi kecederaan fizikal malah mencederakan mentalnya dan akan mendorong kepada berlakunya keganasan, penindasan serta pembunuhan. Menurutnya lagi, dalam mengamalkan Ahimsa, kita perlu melihat musuh sebagai individu yang mencari kebenaran dan setiap kezaliman yang dilakukan mereka adalah kerana mereka tidak menemui kebenaran hakiki. Oleh itu, Gandhi menolak keganasan walaupun dalam perjuangan membebaskan India kerana walaupun seolah-olah mendatangkan kebaikan, namun ia tidak akan kekal selama-lamanya. Dalam falsafah politiknya, beliau percaya dan yakin bahawa Ahimsa merupakan satu tenaga yang wujud dalam diri setiap manusia yang mampu membawa ke arah mencari satya iaitu kebenaran (Tahtinen 1976).

Secara umumnya, dengan mengamalkan nilai-nilai murni seperti bersatu, berdamai dan tidak menyakiti orang lain (Ahimsa) kita mampu untuk menemui kebenaran yang mutlak (satya) dalam kehidupan. Hal ini akan mewujudkan sebuah masyarakat yang mampu untuk menjalani kehidupan yang aman, bersatu padu dan sejahtera walaupun berbeza dari segi agama dan latar belakang. Ini merupakan impian Mahatma Gandhi untuk mewujudkan sebuah negara bangsa India yang mampu hidup secara aman dan harmoni. Selain itu, pada pandangan Gandhi setiap agama termasuklah Islam mempunyai konsep Ahimsa kerana konsep tanpa keganasan dan tidak menyakiti orang lain adalah bersifat universal dan wujud didalam setiap ajaran agama (Prabhu & Rao 1966).

Oleh itu, dalam setiap tindakan Gandhi walaupun dalam menentang penjajahah yang zalim, beliau tidak menggunakan kekerasan malah melalui cara yang aman dan tidak menimbulkan keganasan seperti mengkritik di akhbar, mogok, berpuasa, ucapan dan perarakan. Hal ini jelas menunjukkan setiap agama yang wujud di dunia mementingkan kesejahteraan hidup antara manusia walaupun berlainan agama kerana unsur-unsur nilai murni adalah bersifat universal yang telah sedia ada dalam diri setiap manusia. Falsafah politiknya ini telah menarik minat jutaan rakyat India untuk menjadi pengikutnya dan sanggup untuk mengambil risiko ditangkap oleh pihak British kerana dengan mengamalkan konsep satyagraha dan ahimsa ini mampu membuatkan manusia berani melawan penindasan kerana telah mengetahui kebenaran yang mutlak.

Kesamarataan dan Menolak Kasta

Pengalamannya selama 21 tahun di Afrika Selatan telah banyak membentuk keperibadian dan falsafahnya. Beliau menyaksikan dan mengalaminya sendiri diskriminasi kaum yang sangat teruk semasa dasar apartheid dilaksanakan. Pada ketika itu, bangsa India dan Afrika samada peniaga mahupun buruh dianggap sebagai golongan kelas kedua dan sering ditindas oleh bangsa kulit putih. Gandhi merasainya sendiri apabila beliau telah dihalau keluar dari gerabak kereta api kelas pertama kerana kengganan beliau untuk berpindah ke gerabak kelas ketiga apabila disuruh oleh pegawai British kerana dasar apartheid ingin mengasingkan bangsa kulit putih dan bangsa kulit hitam kerana kulit putih dianggap lebih mulia dan berkuasa.

Selain itu, Gandhi juga pernah dihalau dari beberapa hotel di Afrika Selatan hanya disebabkan beliau berkulit hitam (Gandhi 2002). Kejadian ini merupakan satu tamparan yang hebat kerana beliau merasai sendiri kesan negatif apabila ditindas dan hal ini telah meningkatkan semangatnya untuk menyertai politik dan mula mempersoalkan hak golongan yang ditindas sebagai manusia.

Afrika Selatan merupakan platform pertama Mahatma Gandhi dalam memperjuangkan hak kesamarataan bangsa India di Afrika Selatan yang sering ditindas dan dihina. Pada tahun 1894, beliau telah melibatkan diri dalam politik di Afrika Selatan dengan menubuhkan Kongres Natal India iaitu merupakan sebuah organisasi yang menentang diskriminasi terhadap bangsa India dan Afrika melalui mengemukakan petisyen kepada British untuk menuntut hak mereka (Shanker 1969). Pada tahun 1905, Gandhi  menentang undang-undang baru yang diperkenalkan British iaitu The Asiatic Registration Bill yang melibatkan semua buruh Asia untuk membawa kad pendaftaran yang bukan sahaja merupakan butiran peribadi malah status kasta mereka terpapar di kad tersebut.

Kad pengenalan ini akan memudahkan pegawai British mengesan bangsa India terutamanya kasta terendah untuk menghalang mereka daripada menggunakan perkhidmatan awam seperti bas, kereta api, hospital dan lain-lain. Oleh itu, Gandhi telah melancarkan kempen  penentangan terhadap undang-undang ini yang dikenali sebagai Truth Force yang berteraskan konsep satyagraha dan kempen ini disertai oleh ribuan rakyat India di Afrika Selatan (Gandhi 2002).

Sekembalinya beliau ke India pada tahun 1915, Gandhi melihat diskriminasi yang berlaku dalam kalangan bangsanya sendiri iaitu dengan amalan sistem kasta iaitu kelas sosial dalam masyarakat. Perkara ini telah lama wujud dalam tamadun India. Amalan sistem kasta ini mula berkemang semasa Era Vedik sekitar 800 hingga 1500 Masihi kerana dalam kitab agama Hindu iaitu Rig Veda menyatakan terdapat empat jenis kelas masyarakat utama iaitu Brahmin yang bertugas sebagai penteda atau pentafsir agama, Kshatriya iaitu golongan pahlawan, Vaishyas iaitu pedagang dan Shudras iaitu golongan buruh.

Hal ini menyebabkan mereka yang lahir selain daripada empat golongan tersebut dianggap sebagai golongan kasta rendah yang dipanggil dalit atau untouchables iaitu tidak boleh disentuh (Upinder Singh 2008). Golongan ini sering disisihkan dalam masyarakat Hindu sendiri kerana dianggap kotor dan mereka juga terpaksa melakukan kerja-kerja seperti mengangkat najis, membersihkan longkang dan lain-lain. Pada masa yang sama, golongan untouchables ini juga tinggal di kawasan petempatan yang berasingan dengan kasta lain dimana mereka tinggal bersama golongan sendiri di tempat yang kotor dan tidak dibenarkan bergaul dengan kasta lain.

Walaupun Mahatma Ganhdi merupakan seorang penganut setia agama Hindu dan lahir sebagai Vaishyas, namun beliau tidak menyokong sistem kasta ini kerana baginya setiap manusia itu adalah sama dan perlu dilayan secara sama rata. Pada masa yang sama, memperjuangkan kesamarataan di India merupakan cabaran yang paling sukar bagi beliau. Hal ini demikian kerana, ia dianggap menentang salah satu ciri asas dalam amalan agama Hindu. Menurut beliau, pembebasan kasta yang sering teraniaya dan terhina adalah langkah pertama untuk menebus maruah India.

Langkah pertama beliau dalam membela nasib kasta ini adalah dengan menukar nama golongan kasta ini kepada Harijan yang bermaksud anak Tuhan. Pada 8 Mei 1933, Gandhi telah berpuasa selama 21 hari dan melancarkan kempen untuk membela golongan kasta untouchables (Gandhi 1990). Usaha beliau dalam kempen dan menukar nama kasta ini telah membuahkan hasil apabila kasta ini semakin lama semakin diterima dalam kalangan masyarakat. Walaupun perjuangan Gandhi untuk menghapuskan sistem kasta ini dianggap berjaya, namun pada hari ini sistem kasta masih berlaku di India dan merupakan salah satu amalan tradisi India yang sukar dihapuskan kerana ia telah lama dipraktikkan dan berakar umbi dalam kalangan masyarakat Hindu di India.

Perjuangannya yang penuh kelembutan dan keikhlasan dalam menuntut kesamarataan bagi golongan yang ditindas telah menyebabkan beliau menjadi terkenal diseluruh dunia. Falsafah politiknya telah menginspirasikan ramai tokoh yang memperjuangkan hak asasi golongan ditindas seperti Nelson Mandela, Martin Luther King Jr dan Malcom X.

Brahmacharya

Brahmacharya merupakan salah satu ajaran yang tidak terlalu menonjol berbanding ajaran-ajaran yang lain. Ajaran ini memusatkan diri pada pengendalian hawa nafsu (seksual), dimana ia beranggapan bahawa segala kejahatan di muka bumi ini dapat dikurangkan apabila manusia dapat mengendalikan hawa nafsu kerana nafsu dapat menghancurkan peradaban manusia itu sendiri (Tri Murni, 1994). Gandhi sememangnya terkenal dengan falsafah politiknya yang berteraskan ketuhanan dan agama, konsep brahmacharya ini juga dibincangkan dalam kitab Rig Veda yang merupakan sebuah ajaran agama Hindu terhadap peningkatan spiritual dalam kehidupan seperti pengawalan hawa nafsu yang diterapkan dalam ajaran Gandhi (Gonda 1977). Brahmacharya ini juga berkait rapat dalam mencari kebenaran iaitu satyagraha. Hal ini demikian kerana, menurut ajaran Hindu, melalui pengamalan brachmacharya para penganut akan berjaya mencari brahman iaitu usaha dalam mencari kebenaran yang mutlak atau supreme reality. Seorang lelaki atau perempuan sepenuhnya mengamalkan brahmacharya adalah benar-benar bebas daripada nafsu.

Aparigraha

Secara umumnya, Aparigraha bererti memberikan harta pada orang lain. Meskipun demikian, sebenarnya Aparigraha bukan bererti seseorang tidak boleh memiliki harta duniawi tetapi ia merupakan proses kepada pengabdian pada Tuhan dan perkhidmatan sesama manusia. Menurut Gandhi, seluruh aliran sosial harus disusun semula untuk membentuk masyarakat perwalian. Dalam masyarakat ini, pemilikan dilihat sebagai titipan iaitu apa-apa yang aku miliki membolehkan untuk kamu pergunakan; iaitu alat pengeluaran merupakan milik bersama. Kesannya, tindakan ini akan memenuhi keperluan asas setiap manusia (www.scribd.com).

Aparigraha membawa kepada kebajikan sosial. Perkara yang baik dan kewujudan bersama secara aman diibaratkan seperti kanak-kanak yang baru lahir; suci. Aparigraha juga dapat dikaitkan dengan ekologi. Aparigraha ialah satu keadaan yang ideal seperti garis lurus geometri yang kita sendiri tidak mampu untuk sampai ke sana. Tetapi, selagi kita mempunyai badan kita harus mencuba untuk merealisasikan dengan sebaik mungkin.

Gandhi mempunyai gaya hidup yang sangat bersederhana. Walaupun beliau lahir dalam keluarga yang kastanya tinggi, beliau tidak mementingkan harta. Hal ini disebabkan beliau melihat para pemimpin yang tamak dan rakus dalam memiliki harta tidak dapat membantu rakyat untuk maju. Ditindas pula, ada lah. Pengalamannya di Afrika Selatan banyak mengajar beliau mengenai isu racist dan kepimpinan yang tidak telus.

Pemerintahan Terbaik

Sathya membawa makna seseorang pemimpin perlu berpegang teguh terhadap kebenaran dan memperjuangkannya secara telus dalam sebarang keadaan. Kebenaran yang dipegang oleh pemimpin perlu membawa kepada kebaikan bersama tanpa mengorbankan pihak lain. Melalui konsep sathya ini, jelas menunjukkan bahawa harus ada ruang kebebasan dalam kalangan rakyat untuk memberi kritikan bagi mencapai kebaikan bersama. Pemimpin tidak boleh merasa tertekan sekiranya rakyat memberi kritikan demi kebaikan bersama (Dear, John (ed.), 2007).

Bagi konsep Dharma pula, ia menerapkan tentang kebajikan tanpa memperhitungkan kepentingan sendiri atau golongan tertentu tetapi untuk kebaikan orang ramai. Ia bertujuan untuk mencapai jalan kebaikan yang membawa kemaslahatan kepada masyarakat, bangsa dan negara. Di sini pula kita dapat melihat konsep kebebasan politik itu dari sudut dimana semua rakyat  berhak untuk mendapat kebajikan tanpa diskriminasi (ibid).

Negara-negara maju seperti Amerika dan British amat mementingkan kebajikan rakyat mereka. Walaupun mereka mengamalkan sistem kapitalis, tetapi kebajikan rakyat mereka tetap dijaga. Sebagai contoh, rakyat mereka yang tiada rumah atau homeless disediakan sebuah tempat dipanggil soup kitchen untuk mengedarkan keperluan seperti makanan dan ubat-ubatan kepada golongan yang tidak bernasib baik ini.

Pada masa yang sama, Shanti pula lebih tertumpu kepada kedamaian pada setiap masa. Menumpukan kedamaian bagi menghasilkan kebahagiaan bagi semua rakyat amat dituntut dalam perjuangan Gandhi. Kalau dilihat melalui konsep shanti ini, kebebasan yang diberikan kepada rakyat untuk melakukan apa-apa sahaja asalkan tidak mengganggu kebebasan rakyat yang lain. Ini bermaksud, jika rakyat diberi kebebasan tanpa menganggugugat kebebasan yang lain, maka kedamaian mampu dihasilkan dan akhirnya wujud kebahagiaan kepada semua rakyat (ibid).

Konsep Ahimsa pula mengajar pemimpin untuk tidak menggunakan kekerasan dalam menyelesaikan sesuatu masalah. Kekerasan bukannya suatu penyelesaian masalah malah mengundang kepada rasa kebencian dan rasa dendam. Seseorang pemimpin tidak seharusnya menggunakan kekerasan. Rakyat harus dapat merasakan bahawa diri mereka dihargai oleh pemimpinnya dan dilayan seperti rakyat yang berdaulat kerana mereka telah memilih pemimpin. Dalam konteks kebebasan politik ini, Gandhi menyeru pemimpin supaya menjauhi segala bentuk keganasan dan kekejaman dalam memimpin rakyat. Gandhi sangat berpegang pada konsep Ahimsa. Bahkan sehingga akhir hayatnya, beliau tetap berpegang teguh dengan konsep ini. Kejayaan yang beliau capai adalah kerana beliau bertindak secara praktis mengikut garis panduan ini. (Hafidz, Masykurudin, 2006)

Berbalik kepada konsep yang diterapkan oleh Gandhi iaitu Bantahan Awam atau dikenali sebagai Salt March. Beliau telah mengajak pengikutnya berarak ke suatu tempat sebagai protes terhadap tindakan British pada ketika itu menaikkan cukai garam. Dalam konteks kebebasan politik, rakyat boleh meluahkan rasa tidak puas hati mereka terhadap pemimpin dengan mengadakan pelbagai bentuk demonstrasi. Maka atas dasar inilah, Gandhi telah memulakan gerakan beliau dengan berarak ke arah Dandi iaitu suatu sebuah bandar yang terletak lebih kurang 384 km dan terletak di tepi laut dan garamnya boleh didapati secara percuma.

Setibanya beliau di sana, beliau telah mencubit sedikit garam dari pasir pantai dan kesan perbuatan Gandhi itu, beribu-ribu rakyat India telah turun ke pantai dan mendapatkan garam percuma sebagai simbolik bantahan mereka terhadap undang-undang British. (ibid)

Jelaslah di sini bahawa kebebasan politik itu bukan sahaja ditonjolkan dalam pilihan raya, malah ia juga merangkumi pelbagai bentuk bantahan samada secara formal atau tidak. Sesebuah kerajaan harus membenarkan rakyatnya berpartisipasi dalam politik. Janganlah hanya kerana ingin terus berkuasa, segala kritikan dikatakan cemuhan dan kebenaran dikatakan pengkhianatan.

Negara Ideal

Dalam bidang sosial negara, Mahatma Gandhi juga terkenal dengan tujuh prinsip sosial yang dibuatnya. Ketujuh-tujuh prinsip tersebut membincangkan tentang segala tindakan yang harus dielakkan kerana boleh menghancurkan diri seseorang bahkan boleh menghancurkan sebuah negara.

Antara konsep tersebut adalah kaya tanpa bekerja. Ia merupakan amalan untuk mendapatkan sesuatu tanpa modal atau usaha. Hanya memanipulasi pasaran, aset, orang dan barang, sehingga anda tidak perlu bekerja atau menghasilkan nilai tambah. Sekarang banyak pekerjaan yang berkenaan dengan memupuk kekayaan tanpa bekerja. Apa dia? Perkara tersebut sering disebut dengan rasuah! Mengumpul banyak wang tanpa membayar cukai, mengambil keuntungan daripada dana-dana kerajaan tanpa menanggung sebahagian beban kewangan yang wajar, dan menikmati semua keuntungan daripada status dalam suatu warganegara dan keanggotaan suatu badan hukum tanpa mahu memikul risiko atau tanggungjawab (www.scribd.com).

Ramrajya iaitu negara yang demokratik merupakan buah fikiran Gandhi sendiri. Sesebuah negara yang dicirikan oleh desentralisasi kekuasaan iaitu kuasa tidak sewenang-wenangnya diserahkan kepada pemerintah pusat tetapi kuasa dibahagikan kepada peringkat daerah (Gram Swaraj) supaya rakyat dapat menyelesaikan masalahnya sendiri. Menurut Gandhi, bentuk pemerintahan seperti ini dapat mewujudkan kedaulatan rakyat serta dapat memberi ruang aliran atau pemikiran individu.

Sistem pemerintahan yang demokratik mula dilaksanakan di India pada tahun 1947 selepas merdeka daripada Inggeris. Namun, demokrasi di India mula berkembang pada masa pemerintahan penjajah. Kerajaan Inggeris memperkenalkan pilihan raya pada masyarakat India, memperkenalkan fungsi awam yang baik, melakukan sosialisasi atas pemilihan elit politik melalui sistem politik. Negara India menggunakan sistem parlimen kerajaan persekutuan republik berperlembagaan. Parlimen terdiri atas Majlis Tinggi (Rayja Sabha) dan Majlis Rendah (Lok Sabha).

Presiden merupakan ketua pentadbiran, yang saat ini dijabat oleh Presiden Pranab Mukherjee, sementara ketua dalam pemerintahan adalah perdana menteri. Pada masa kini, India dipimpin oleh Perdana Menteri Narendra Modi yang terpilih dalam pilihan raya yang diadakan pada 7 April hingga 12 Mei 2014 selepas parti Perikatan Demokratik Nasional yang dipimpin oleh Parti Bharatiya Janata berjaya menang besar dan memperoleh 336 kerusi. Maka Parti Bharatiya Janata dan sekutunya memperoleh hak untuk membentuk kerajaan majoriti terbesar semenjak pilihan raya umum tahun 1984 (Anonim. 2012).

Pilihan raya umum India 2014 diadakan untuk membentuk Lok Sabha ke-16 dan memilih ahli parlimen daripada 543 bahagian pilihan raya di India. Pilihan raya umum ini berlangsung dalam sembilan peringkat dari 7 April hingga 12 Mei 2014, sehingga menjadikannya pilihan raya terpanjang dalam sejarah India. Menurut Suruhanjaya Pilihan raya India, 814,5 juta penduduk India mempunyai hak suara, dengan penambahan sebanyak 100 juta daripada pemilihan sebelumnya pada tahun 2009, sehingga menjadikannya pilihan raya terbesar di dunia. Diperlukan sekurang-kurangnya 273 kerusi daripada 543 kerusi di India untuk memenangi pilihan raya (Anonim, 2014).

India dibahagikan kepada 28 bahagian (yang dibahagikan lagi ke dalam daerah), enam Rantau Persatuan, dan Wilayah Ibu Kota Nasional Delhi. Negara-negara dipimpin oleh pemerintah yang dilantik sendiri, sementara Wilayah-wilayah Persatuan diperintah seorang pengurus yang dilantik kerajaan perpaduan (union government), beberapa antaranya mempunyai kerajaan yang dilantik. (Aanonim, 2015)

Kenikmatan tanpa suara hati merupakan salah satu godaan bagi para eksekutif masa kini. Banyak orang menganggap dirinya telah berjaya lalu merasa bebas untuk melakukan apaapa sahaja yang diingininya. Mereka mencari kenikmatan padahal kenikmatan tanpa suara hati hanya menimbulkan luka dan sakit hati bagi orang-orang lain. Suara hati adalah tempat bersemayamnya kebenaran dan prinsip-prinsip abadi monitor dalaman hukum alam. Belajarlah untuk memberi dan menerima, tidak hidup mementingkan diri sendiri, peka, penuh perhatian. Jika tidak, maka tidak akan ada rasa tanggungjawab sosial dalam kegiatan-kegiatan kenikmatan kita. (www.kadnet.org)

Bagaimanapun berbahayanya pengetahuan yang sempit, jauh masih lebih berbahaya pengetahuan tanpa jati diri yang kuat dan berprinsip. Perkembangan intelektual yang murni tanpa perkembangan jati diri dalaman yang sama halnya dengan menyerahkan kereta berkuasa tinggi ke tangan remaja yang ketagihan dadah. Malangnya, ada saja orang yang tidak suka dengan pembinaan jati diri kerana mereka menganggap, “Itu adalah urusan sistem nilai anda.” Tetapi anda boleh mendapatkan satu set nilai umum yang diluluskan semua orang, bahawa kebaikan, keadilan, maruah, sumbangan, dan integriti adalah patut untuk dipertahankan. Tiada seorang pun akan menentang dalam hal ini. Jadi, marilah memulakan dengan nilai-nilai yang tidak boleh dipertikaikan kemudian memasukkan nilai-nilai itu ke dalam sistem pendidikan, latihan dan pembangunan syarikat kita. Marilah mencapai keseimbangan yang lebih baik antara perkembangan watak dan intelektual. (www.wikihow.com)

Bagi Adam Smith, setiap transaksi perniagaan merupakan cabaran moral agar kedua-dua belah pihak memperoleh keputusan yang adil. Keadilan dan kemahuan baik dalam perniagaan adalah tiang penyangga sistem perdagangan bebas yang disebut sebagai kapitalisme. Sistem ekonomi kita merupakan hasil daripada demokrasi berperlembagaan dengan pemenuhan hak-hak minoriti juga. Semangat menang-menang adalah semangat moral, semangat saling menguntungkan, semangat keadilan bagi semua yang terlibat.

Apabila ilmu pengetahuan semuanya menjadi teknik dan teknologi, ilmu pengetahuan dengan cepat akan merosot menjadi manusia melawan kemanusiaan. Teknologi berasal daripada paradigma ilmu pengetahuan. Jika hanya sedikit sekali tujuan kemanusiaan yang ingin dicapai oleh teknologi, maka kita akan menjadi mangsa teknologi kita sendiri. Walaubagaimanapun, teknologi harus bersandar pada dinding yang benar; iaitu kemanusiaan. Apabila tidak, maka evolusi atau bahkan revolusi dalam ilmu pengetahuan takkan atau sedikit sekali membawa kepada kemajuan manusia yang nyata dan berharga.

Tanpa pengorbanan kita mungkin aktif dalam kumpulan agama tetapi tidak hidup beriman. Kumpulan agama hanyalah tirai sosial agama. Tidak ada kerjasama nyata dengan orang-orang, atau berusaha lebih keras lagi, atau cuba menyelesaikan masalah-masalah sosial kita. Melayani keperluan orang lain memerlukan pengorbanan, sekurang-kurangnya pengorbanan kesombongan dan prasangka diri kita sendiri. Jika sebuah agama hanya dilihat sebagai suatu sistem hierarki biasa, penganutnya tidak akan mempunyai semangat perkhidmatan atau semangat ibadah yang mendalam. Sebaliknya mereka akan menumpukan perhatian pada ritual lahiriyah dan semua bentuk-bentuk luar agama yang boleh dilihat. Namun, mereka bukan orang-orang yang berpusat pada Tuhan atau prinsip. (www.mkgandhi.org)

Sistem ekonomi iaitu khadi memberi kesedaran kepada rakyat India yang mundur dari segi ekonomi serta cuba membebaskan daripada eksploitasi industri Barat yang menimbulkan pengangguran. Pada zaman ini, India ekonominya berkembang 7.3 peratus pada suku terakhir tahun 2015, sehingga India boleh dikatakan lebih maju daripada China yang mencatatkan pertumbuhan 6.8 peratus pada tempoh yang sama. Data yang dikeluarkan pada hari Isnin oleh Pejabat Statistik Pusat India itu menunjukkan sedikit penurunan berbanding suku tahun sebelumnya, ketika negara itu mencatatkan pertumbuhan 7.4 peratus.

Kerajaan India telah melaporkan tahap pertumbuhan per suku yang telah melepasi China dalam setahun terakhir. Dianggarkan tahap pertumbuhan tahunan untuk 2015-16 menjadi 7.6 peratus, naik daripada 7.2 peratus tahun lalu dalam bentuk produk domestik kasar. India telah berkembang maju dan telah menjadi salah satu negara pemacu ekonomi dunia. Tetapi sayangnya, masih ramai rakyat India yang buta huruf, miskin, tiada rumah dan menganggur di negara tersebut. Di negara India sekarang, terdapat perbezaan ketara antara orang miskin dan orang kaya. Orang kaya akan menjadi terlebih kaya dan orang miskin akan jatuh menjadi fakir miskin.

Pada zaman ini, banyak ahli politik menghabiskan banyak wang untuk membina citra, walaupun imej itu dangkal, tiada isi semata-mata hanya untuk memperoleh suara dan jabatan. Apabila perkara ini berlaku, maka sistem politik akan terlepas daripada hukum-hukum alam. Seperti dalam Deklarasi Kemerdekaan Amerika Syarikat misalnya menulis, “Kami percaya kebenaran-kebenaran ini dengan sendirinya, bahawa manusia diciptakan setara, bahawa mereka diberkati oleh Pencipta dengan hak-hak tertentu yang melekat pada dirinya, antara lain hak akan kehidupan, kemerdekaan, dan pencarian kebahagiaan”.

KESIMPULAN

Mahatma Gandhi merupakan tokoh besar di India yang membawa perubahan sangat besar dalam sistem pemerintahan India dan masyarakat di sana secara khususnya. Perubahan besar yang terjadi disebabkan oleh beberapa ajaran daripada Mahatma Gandhi yang memberi pengaruh sangat besar terhadap perubahan tersebut. Secara garis besar, falsafah ajaran itu terbahagi seperti berikut; Falsafah Gandhi tentang Tuhan, Manusia dan Alam Sebagai Tri-Tunggal, Antropologi-Metafisik Gandhi tentang Manusia Sebagai Pelaku, Kosmologi-Metafisik Gandhi tentang Alam Sebagai Landasan,Teologi-Metafisik Gandhi tentang Tuhan Sebagai Pencapaian tertinggi.

Sepanjang kehidupannya, beliau telah menerbitkan pelbagai karya yang boleh menjadi rujukan sehingga sekarang. Antara karyanya adalah Young Indian, Harijan dan Indian Opinion, Sathyagraha In South Africa dan India of My Dream. Karya karya beliau telah banyak dibukukan dan dapat dilihat antara mesej dan falsafah politiknya yang ingin disampaikan oleh beliau telah diterima oleh seluruh dunia.

Ahimsa, Satyagraha, Aparigraha, Brahmacarya, dan Asteya iaitu merupakan ajaran kitab Veda yang diamalkan oleh Mahatma Gandhi dalam kehidupan beliau dan diajarkan kepada pengikutnya. Ajaran tersebut turut mempengaruhi beliau dalam pembuatan keputusan dan politik. Menurtu Gandhi, jika kita dapat menerapkan semua ajaran tersebut maka masalah-masalah yang terjadi di sekitar kita ini baik kerana perbezaan-perbezaan yang ada, akan terjadi tanpa ada kekerasan. Selain itu, Mahatma Gandhi juga terkenal dengan tujuh prinsip sosial yang memberikan pemahaman terhadap manusia tentang nilai-nilai hidup dalam Negara. Kebebasan politik merupakan isu yang diketengahkan oleh Gandhi semasa memperjuangkan kemerdekaan India.

Mahatma Gandhi menolak sistem kasta dan menolak racism dalam kalangan masyarakat. Untuk membina sebuah negara dan masyarakat yang harmoni, keadilan perlu wujud dalam semua perkara, bukan melihat pangkat, warna kulit atau keturunan. Semua manusia adalah sama menurutnya. Perjuangan beliau telah memberikan inspirasi kepada ramai manusia di India mahupun di seluruh dunia untuk menentang ketidaksamarataan dan diskriminasi. Antara kejayaan perjuangan beliau, setiap negara telah mempunyai undang-undang hak asasi manusia yang dipantau oleh Persatuan Bangsa-bangsa Bersatu (PBB).

Pengalaman beliau di Afrika Selatan telah banyak mengajar beliau tentang isu ketidaksamarataan sehingga tokoh Afrika Selatan iaitu Nelson Mandela telah dipenjarakan kerana memperjuangkan hak orang kulit hitam. Pada masa yang sama, Mahatma Gandhi juga menolak sistem kasta di India kerana sistem ini menindas serta menutup kemajuan orang india. Hal ini kierana, sistem kasta menghadkan komunikasi antara manusia daripada kasta tinggi dan rendah. Komunikasi itu penting untuk menyelesaikan satu masalah dan mengejar arus pembangunan.

Selain itu, keinginan seksual yang tinggi akan memusnahkan pemikiran serta akan menyebabkan kemusnahan pada sesebuah negara. Mahatma Gandhi percaya sekiranya seseorang itu dapat mengawal keinginan nafsunya, maka dia telah berjaya mencapai tahap bebas seksual. Pada zaman sekarang ini, jika dapat dilihat dengan mata kasar, sememangnya keinginan seksual ini telah melakukan sebegitu banyak  kerosakan di dunia.

Pada hari ini, manusia sanggup saling membunuh atau mencabul kehormatan orang lain semata-mata untuk memuaskan keinginan seksual mereka. Oleh itu, menurut Gandhi, keinginan seksual itu haruslah dikawal dengan mengamalkan Brahmacharya.

Pemerintahan yang terbaik adalah apabila pemimpin menjalankan tanggungjawab mereka dengan telus dan cekap. Mahatma Gandhi menyatakan bahawa seseorang pemimpin perlu berpegang pada kebenaran, melakukan kebajikan, mendamaikan serta tidak menggunakan kekerasan. Perkara-perkara ini penting unutk menjamin pengurusan sesebuah jabatan, institusi, negara dan lain-lain terus lancar. Sekiranya seorang pemimpin tidak berpegang pada kebenaran maka jahillah orang-orang yang dipimpin oleh beliau. “The end justify the means” kata yang dikeluarkan oleh Nicollo Machiavelli yang membenarkan seseorang pemimpin untuk tidak berpegang pada kebenaran.

Sebagai contoh, Amerika tidak berpegang pada kebenaran apabila mereka sanggup memulakan peperangan bersama Afghanistan selepas tragedi 9/11 yang meragut banyak nyawa. Tetapi akibat daripada peperangan tersebut jutaan nyawa telah terkorban. Ini melanggar prinsip ahimsa yang menolak kekerasan dan pemimpin itu turut menolak pendamaian dan kebajikan sesebuah negara.

Berpegang pada prisip ketuhanan. Mahatma Gandhi menginginkan sebuah negara yang aman, sejahtera, kaya, dan tiada keganasan. Secara ringkasnya, kekayaan tanpa perlu melakukan apa-apa yang dimaksudkan oleh Mahatma Gandhi adalah kekayaan dari segi rohani dan spritual. Secara tidak langsung mampu mengayakan seseorang itu dari segi harta. Pada zaman Abasiyyah, umat Islam berada pada zaman kegemilangannya sebelum jatuh diserang tentera monggul. Umat Islam pada zaman tersebut kaya dengan sifat rohaninya dan berpegang teguh pada agamanya serta kaya denga harta yang mereka miliki. Pada zaman tersebut boleh dikatan tiada orang miskin langsung. Itulah yang ingin dicapai oleh Mahatma Gandhi.

Oleh itu, ajaran serta perjuangan Gandhi yang meliputi nilai kemanusiaan, moral dan juga aspek ketuhanan merupakan suatu falsafah politik yang seimbang dan stabil. Hal ini telah menyebabkan beliau menjadi seorang ikon pejuang yang telah banyak menginspirasikan tokoh lain dalam menentang ketidaksamarataan dan diskriminasi.

Artikel ditulis oleh Ahmad Danial untuk The Patriots.

Rujukan

Ackerman, P. & DuVall, J. 2000. A Force More Powerful: A Century of Non-Violent Conflict. UK: Palgrave Macmillan.

Andrews, C.F. 2008. Mahatma Gandhi’s Ideas Including Selections from His Writings. Vancouver: Read Books Publishers.

Buddhadeva Bhattacharyya. 1969. Evolution of Political Philosophy of Gandhi. Calcutta: Calcutta Book House.

Brown, J.M. 1974. Gandhi’s Rise to power : Indian Politic 1915-1922. New York: Cambridge University Press.

Dear, John: Siti Farida (pnyt). 2007. Intisari Ajaran Mahatma Gandhi: Spiritualitas, Sosio-Politik dan Cinta Universal. Bandung: Penerbit Nusamedia.

Deats, R. 2005. Mahatma Gandhi, Nonviolent Liberator: A Biography. NewYork: New City Press.

Dhirendra Mohan Datta. 1972. The Philosophy of Mahatma Gandhi. Wisconsin: University of Wisconsin Press.

Gandhi, M.K: Louis Fischer (pnyt). 2002. The Essential Gandhi: An Anthology of His Writings on His Life, Work, and Ideas. New York: Vintage Book.

Gandi, M.K: Shriman Narayan (pnyt). 1968. Satyagraha In South Africa : Volume Two. Ahemadabad: Navajivan Publishing House.

Gandi, M.K: Krishna Kripalani (pnyt). 1947. India of My Dream. Ahmedabad: Navajivan Publishing House.

Gandhi, M.K: Mahadev Desai (pnyt) 1990. Autobiography: The Story of My Experiments With Truth. New York: Dover Publications.

Gonda, Jan. 1997. Change and Continuity in Indian Religion. The Hague: Mouton & Co Publisher.

Hardiman, D. 2003. Gandhi in His Time and Ours: The Global Legacy of His Ideas. New York: Columbia University Press.

Misra, A.D. 2008. India of My Dream. Insipiring Thoughts Of Mahatma Gandhi, hlm 86. New Delhi: Concept Publishing Company.

Nagler. M.N. 2014. The Nonviolence Handbook: A Guide for Practical Action. San Francisco: Berrett-Koehler Publication Inc.

Prabhu, R.K & Rao, U.R. 1966. The Mind Of Mahatma Gandhi: Encyclopaedia of Gandhi`s Thought. Ahmedabad: Jitendra T Desai Publisher.

Shanker, R. 1969. The Story of Gandhi. New Delhi: Children Book Trust.

Shiva, B. 2011. The History of India – From Ancient to Modern Times, Hawaii: Himalayan Academy Publications.

Singh, U. 2008. A History of Ancient and Early Medieval India: From the Stone Age to the 12th Century. India: Dorling Kindersley Pvt. Ltd.

Todd, A.M. 2013. Mohandas Gandhi. New York: Info Base Learning.

Tahtinen, U. 1976. Ahiṃsa: Non-violence in Indian Tradition. Michigan: University of Michigan Press.

Vijay, K.J. 2012, Acharya Amritchandra’s Purushartha Siddhyupaya: Realization of the Pure Self, With Hindi and English Translation, Uttarakhand: Vikalp Printers.

Mkgandhi, 2007. Conclusion: A Gandhian Ethics

South Asian American Digital Archive. 2013. Young India January 1919. https://www.saada.org/item/20130823-3123 [19 Mei 2016].

Tri Murni, Mahatma Gandhi Pejuang Tanpa Kekerasan. 1994.

http://www.kadnet.org/web/index.php?option=com_content&view=article&id=635:mahatma-gandhi-perjuangan-dan-pemikirannya&catid- [25 Mei 2016].

Wikihow, 2007. Follow Gandhi’s Principles.

http://www.wikihow.com/Follow-Gandhi%27s–Principles [25 Mei 2016].

http://www.scribd.com/doc/44514547/Mahatma-Gandh [17 Mei 2016].

Hafidz, Masykurudin. 2006. Mahatma Gandhi: Dari Satyagraha Menuju Negara Kesejahteraan.

http://www.islamemansipatoris.com/penulis.php?id=63 [17 Mei 2016].

Anonim. 2011. Story of Indian Democracy. http://www.fpri.org/articles/2011/06/story-indian-democracy.html [18 Mei 2016].

Anonim. 2012. India.

http://www.journalofdemocracy.org/country/india.html [17 Mei 2016]

Anonim. 2014. Pemilihan Umum India 2014.

http://id.wikipedia.org/wiki/ Pemilihan_umum_India_2014 [18 Mei 2016].

Anonim. 2015. Democracy and Progress India. https://www.whitehouse.gov/blog/2015/01/28/democracy-and-progress-india.html, [17 Mei 2016].


Bagaimana Setiap Virus Mendapat Namanya?

Virus Nipah

Kita mula dengan wabak dari malaysia. Virus Nipah menyebabkan kematian 105 daripada keseluruhan 265 kes di Malaysia pada tahun 1999. Virus ini juga menyerang India pada tahun 2018, menyebabkan 17 kematian. Nama virus ini diambil daripada tempat kes pertama virus ini menyerang iaitu Kampung Sungai Nipah, Negeri Sembilan.

Virus Ebola

Virus Ebola mula ditemui pada tahun 1976. Wabak pandemik yang melanda Zaire (Republik Demokratik Congo) menyebabkan 280 kematian. Kumpulan pengkaji pada mulanya mahu menamakan virus ini dengan nama kampung kes pertama ditemui namun mereka tidak mahu memberi tanggapan buruk terhadap kampung itu.

Jadi mereka memilih nama sungai yang berada berdekatan kampung itu, Sungai Ebola, Kampung Yambuku. Daripada tahun 1976 hingga tahun 2018, sebanyak 14, 124 kes direkod dan 3956 kematian.

Virus West Nile

Wabak ini bermula pada tahun 1937,seorang perempuan telah dikuarantin kerana terkena jangkitan virus ini. Wabak epidemik ini melanda beberapa kawasan iaitu Afrika, Timur Tengah dan Amerika Syarikat kecuali Alaska. Nama virus ini diambil daripada nama tempat kes pertama dikesan iaitu West Nile, Uganda.

Chikungunya

Virus ini mula ditemui pada tahun 1952 di Selatan Tanzania. Wabak epidemik ini pernah melanda Afrika, Asia dan beberapa negeri Amerika Syarikat. Nama virus ini diambil daripada salah satu simptom pesakit iaitu bengkak dan kesakitan pada sendi. “Chikungunya” dalam bahasa Kimakonde (etnik kawasan tenggara Tanzania) bermaksud sendi terpulas atau ketegangan pada sendi.

Virus Zika

Virus ini disebarkan melalui gigitan nyamuk. Ianya ditemui pada satu spesis monyet pada tahun 1947 di Uganda. Kemudian pada tahun 1952, virus ini dikesan pada manusia di Uganda dan Tanzania. Nama virus ini diambil daripada nama hutan penemuan pertama pada tahun 1947 iaitu Hutan Zika di Uganda.

Virus Lassa

Wabak endemik ini berpunca daripada jangkitan tikus kepada manusia. Kes pertama dikesan pada tahun 1969 di Nigeria. Seorang pakar perubatan bernama Aniru Conteh yang membuat kajian tentang penyakit ini meninggal dunia pada tahun 2004 disebabkan penyakit ini. Nama virus ini diambil daripada nama sebuah bandar di Nigeria iaitu Bandar Lassa, kes pertama pada tahun 1969.

Malaria

Anggaran angka kematian akibat Malaria sehingga tahun 2018 ialah 405 ribu. Penyakit ini adalah bawaan nyamuk dan menjangkiti manusia melalui jangkitan. Penyakit ini disebabkan oleh sejenis parasit yang bernama Plasmodium Parasite. Ia mendapat nama daripada perkataan Itali iaitu “Mala Aria” yang bermaksud udara yang teruk.

Virus Marburg

Wabak endemik ini pertama kali tercetus di dua tempat iaitu Marburg, Germany dan Belgrade, Serbia (dahulunya Yugoslavia) pada tahun 1967. Sebanyak 31 kes jangkitan direkod dan menyebabkan tujuh kematian. Nama virus ini diambil daripada nama bandar wabak ini bermula.

Black Death atau Bubonic Plague

Wabak epidemik yang melanda dunia pada kurun ke 13 ini menyebabkan kematian 25 juta manusia. Hampir 1 per 3 penduduk Eropah terkena tempias wabak ini. Bubonic berasal daripada perkataan greek bermaksud bengkak atau ketulan/benjolan pada bahagian tubuh. Nama Black Death pula diambil daripada bengkak/kulit yang menghitam

RUJUKAN:


Kenapa ALLAH Ciptakan Lipas?

Aku tak faham kenapa ramai sangat minta
aku tulis artikel pasal lipas. Katanya tak faham kenapa lipas ni wujud. Tak
kisah lah sama ada anda ke, nenek anda ke, semua akan cakap lipas ni haiwan
pengotor. Ya lah kan, mana mana tempat kotor dan lembap mesti ada lipas. Kesian
lipas kena stigma pengotor, padahal dia ni antara binatang terbersih di dunia.

Ya, serius. Lipas ni sama pembersih dengan kucing. Kemungkinan besar ratio bakteria pada tangan kita lagi banyak daripada ratio bakteria di kaki lipas.

Sebagai pemula, lipas ni dah muncul sejak
zaman Jurassic dan saudara paling rapat bagi keluarga lipas ialah anai anai.
Ya, anai anai. Nama saintifiknya ialah Blattodea yang berasal dari kata
akar blatta. Maksudnya ialah serangga yang benci cahaya.

Lipas dari sudut biologinya adalah serangga omnivor, pemakan daging dan tumbuh tumbuhan. Walau bagaimanapun, dia punya tahap omnivor tu lain macam. Sebabnya, mereka boleh makan hampir segala benda. Dari sini, datanglah fungsi utama mereka dalam ekosistem – pengurai sisa benda. Perut mereka juga mempunyai protozoa simbiot yang menolong lipas lipas ini untuk menghadam produk berkayu dan tumbuh tumbuhan. Ini antara persamaan ketara mereka dengan anai anai.

Mungkin di rumah lipas ni haiwan perosak, tapi bagi haiwan di hutan atau ekobio yang lain, lipas ni penting. Dedaun dan ranting mati lipas yang makan, ada bangkai maka lipas yang makan. Dalam masa yang sama, mereka juga akan menjadi makanan buat haiwan di hutan. Bila mereka tiada, semua benda mati susah nak reput dan binatang hierarki atas akan kekurangan makanan.

Dari sudut ketahanan, lipas dikenali
sebagai antara hidupan yang mampu selamat selepas bom nuklear diletup. Maksud
saya di sini bukanlah mereka mampu tahan kesan letupan maha dahsyat nuklear,
tapi radiasi nuklear tu tak memberi sebarang kesan sangat kepada mereka. Hal
ini dapat dijelaskan melalui sistem pembahagian sel mereka.

Punca utama kita mendapat kanser disebabkan radiasi ialah sel kita dihasilkan dalam jarak masa yang dekat. Agak agak dalam 4 jam ke sehari. Apabila proses ini berlaku, bahan genetik kita sangat terdedah pada sinaran radioaktif yang akan merosakkan DNA kita. Itu yang kita dapat kanser, anak cacat, organ hancur dan sebagainya. Berbanding kita, proses ini hanya berlaku semasa mereka bersalin kulit. Jadi, bahan genetik mereka terlindung daripada marabahaya ini.

Berkenaan sifat pembersih mereka tu, ia
adalah sebab untuk kekalkan fungsi mereka agar kekal efisien. Sebagai contoh,
lipas menggunakan antenna mereka untuk menghidu, merasa dan sebagainya. Ibarat
segala jenis deria ada di situ. Apabila antenna ini kotor seperti ada makanan
melekat, perkara ini akan menyebabkan deria antenna mereka menjadi teruk. Itu
baru antenna sahaja. Belum organ lain. Jadi, mereka akam sentiasa bersihkan
diri mereka untuk kekalkan prestasi organ mereka di tahap optimum.

Tapi, kalau betul mereka ni pembersih, kenapa mereka boleh cetuskan penyakit? Jawapannya terletak pada air liur dan najis mereka. Walaupun mereka ni pembersih, tapi air liur mereka ni mempunyai protein yang boleh cetuskan allergi. Sebab itu ada kes orang boleh kena asthma walaupun dia setakat hidu buku lama yang telah digigit lipas.

Disebabkan mereka banyak makan benda kotor, maka segala jenis bakteria merbahaya akan terkumpul di perut mereka dan dibuang sebagai najis. Ini yang menyebabkan orang dapat penyakit berbahaya daripada lipas.

Lipas ni sifatnya suka menyorok di tempat sempit dan gelap, jadi kita juga kerap kali mendengar cerita telinga fulan si fulan dimasuki lipas. Pembersih macam mana pun lipas, aku rasa ada benarnya kata kata sahabat aku. “Babi terbang tu tak wujud, tapi kalau ada, namanya lipas.”


Keris Melayu Di Okinawa

Pada tahun 2003, sebuah artifak keris Melayu yang mempunyai sembilan lok dan sepanjang 22 cm yang ditemui di Kuil Enkakuji, di tapak yang berdekatan dengan Istana Shurijo, yang berusia abad ke-15 Masihi adalah salah satu tanda hubungan diplomatik antara Melayu dan penduduk Okinawa sejak zaman Kesultanan Melayu Melaka yang dapat dijejak sehingga 1463 hingga jatuhnya empayar agung Melayu Melaka. Adapun mitos yang berlegar di internet bahawa keris ini dijumpai di dasar laut di sebuah piramid adalah tidak benar sama sekali.

Ada yang mencadangkan bahawa keris tersebut mungkin dibawa oleh pedagang. Namun, pakar keris menolak andaian mentah itu kerana dalam tradisi masyarakat Melayu, keris yang berlok sembilan sebenarnya membawa isyarat bahawa ia milik orang kenamaan dari Istana.

Justeru, kajian dilakukan dan penemuan lebih mengejutkan bahawa keris tersebut mungkin datang sebagai hadiah rasmi daripada Kesultanan Melayu Melaka untuk kerajaan Ryukyu. Bersama dengan keris tersebut yang dijadikan alat diplomasi dua kerajaan ini, tersimpan pula rahsia lain yang sekaligus membuktikan bahawa sesungguhnya Laksamana Hang Tuah adalah sebuah figura yang bukanlah semata-mata dongengan orang tua kita.

Sebelum itu, perlunya saya sarankan kita hayati tentang hubungan antara Jepun dan Melaka sebelum kita mengulas tentang betapa sebenarnya, di bumi Okinawa inilah bukti sejati tentang kewujudan laksamana agung Melayu dalam helaian sejarah tersembunyi dan tertanam.

Kapal-kapal dari Ryukyu dikatakan mengunjungi Melaka pada setiap tahun sepanjang menjalani hubungan dengan kerajaan Melayu Melaka untuk berdagang sumber-sumber yang diperlukan untuk membangunkan Ryukyu dengan pedagang Melayu, China, India dan pelbagai lagi kawasan dari serata dunia, memandangkan Melaka merupakan metropolitian dan pelabuhan entrepot yang menarik perhatian seluruh manusia. Mereka akan membawa hasil alam seperti emas, perak, gangsa, bijih timah, keramik dari China, dan selalunya akan menukarkan dengan gading gajah dan juga wain. Lagipun ketika era awal, Melaka memang terkenal dengan kualiti wain yang dipercayai diperbuat daripada Pokok Nipah yang kononnya menandingi wain yang diperbuat daripada bahan lain.

Namun, apabila Melaka mula menghentikan pembuatan wain nipahnya, dipercayai kerana pengaruh Islam, maka Ryukyu terpaksa mengimportnya dari lokasi yang lain. Selain itu, budaya Melayu yang mungkin hasil perhubungan antara Ryukyu dan kerajaan Melayu di Nusantara ialah kewujudan batik dan juga tengkolok yang menjadi pemakaian rasmi budaya orang Ryukyu.
Antara yang masyhur adalah import teknologi tenun ‘ikat’ yang mesinnya direkodkan telah dibawa dari Melaka pada zaman Mansur Syah dan Sho Shin. Produknya yang dipanggil kain Bingata terkenal dengan kehalusan dan kualitinya yang dicemburui masyarakat Jepun yang kemudian mencedok industri tersebut ke Jepun sekitar 1600-an setelah Ryukyu didominasi kuasa Shogun Satsuma yakni wakil Lautan Selatan Keshogunan Tokugawa. Bingata ini menjadi komoditi Ryukyu yang hanya dipakai oleh orang istana. Ini telah menimbulkan budaya pemakaian batik Biganta, akibat perhubungan antara Melayu dan Ryukyu.

Tidak lupa juga, apabila teknologi Melayu ini diimport oleh Ryukyu, pemakaian budaya Melayu seperti tengkolok mula menjadi sebahagian daripada budaya Ryukyu. H.K. George dalam bukunya Okinawa The History of an Island People mencatatkan seperti yang diterjemahkan di bawah:

“Kegunaan warna-warni yang cerah serta jenis corak yang unik yang dihasilkan di Okinawa dipengaruhi oleh barangan import daripada pulau-pulau di Selatan. Dari situ juga, wujudlah turban unik atau “hachimaki” yang digunakan oleh golongan atas Okinawa sehingga zaman moden. (Captain Broughton, yang begitu arif dengan Asia Tenggara, pada 1797, berkata bahawa gaya rambut dan turban Okinawa adalah dalam gaya orang Melayu).”

Rupanya seakan-akan lilitan tengkolok orang Brunei. Brunei pula perlu diperhati bahawa kesultanannya dipengaruhi kebudayaan Johor yakni waris Melaka. Gaya ini kemudian mengambil ilham dari Dinasti Ming yang menetapkan warna tutup kepala tertentu bagi mewakili kelas bangsawan tertentu.

Baik, kita sampai ke topik yang paling menarik mengenai penemuan keris ini. Bukan itu sahaja yang ditemukan di bumi Okinawa, Jepun tentang perhubungan jauh dua tamadun ini. Bahkan, terdapat sebuah dokumen rasmi kerajaan Ryukyu iaitu Rekidai Hoan yang tersimpan di Perpustakaan Okinawa. Dokumen ini adalah catatan rasmi Ryukyu dan kerajaan-kerajaan asing yang menjalankan hubungan diplomatic dengan Ryukyu.

Dalam sebuah huraian berkaitan hubungan antara Ryukyu dengan Melaka pada bahagian yang ii, terdapat sekurang-kurangnya 19 pucuk surat yang menjadi perutusan antara Ryukyu dan Melaka, dan 11 daripadanya ialah dari perutusan Melaka kepada Ryukyu. Dokumen ke-9, ke-10 dan ke-15 dengan jelas menyebut bahawa seorang laksamana yang berkhidmat bagi pihak Melaka telah menulis surat tersebut. Rekod surat tersebut di dalam Bahasa Cina, namun tidak dihairankan kerana Hang Tuah mengetahui lebih kurang 12 buah bahasa!

Dua orang sejarawan Jepun yang mengkaji surat tersebut iaitu Professor Atushi Kobata dan Mitsugu Matsuda menegaskan bahawa Laksamana yang disebutkan dalam surat tersebut merupakan Laksamana Hang Tuah, kerana pada tempoh waktu tersebut, sejarah dengan jelas mengatakan bahawa yang berkhidmat bagi Sultan Alaudin Riayat Syah ketika sekitar 1480 tidak lain dan tidak bukan ialah Laksamana Hang Tuan, Dipercayai juga usia Hang Tuah ketika itu dalam lingkungan 50 tahun!

-HE-

Rujukan:

1. Hashim Musa dan Rohaidah Kamaruddin. (2016) Hang Tuah: Catatan Okinawa. Penerbit UPM

2. H.K. George. (2000) Okinawa The History of an Island People, US. Tuttle Publishing

3. Artikel The Star bertarikh 26/6/2003 bertajuk “Surprising find at Okinawa temple.”


Sains Disebalik Masak Kari

Mula-mula kita menumis bawang putih, bawang merah, daun kari dan halba campur dalam 2-3 sudu minyak panas. Bawang mengandungi sebatian kimia thiosulfinate terutamanya allicin. Allicin akan teroksida kepada mono-, di-, tri- dan tetrasulfides.

Sebatian terbitan sulfides ini memberikan rasa bawang yang kita kenali. Daun kari atau Murraya koenigii ada sebatian mudah meruap 1-phenylethanethiol, sebatian bersulfur yang memberikan rasa dan bau kari. Hari ini saya petik dari pokok saya tanam. Nikmatnya Tuhan saja tahu

Bila menumis mestilah kita guna minyak masak. Minyak masak dihasilkan dari buah sawit atau Elaeis guinensis. Buah sawit matang dimasak dalam stim, kemudian minyak diperah dan bahagia pepejal dan cecair dipisahkan. Bahagian cecair tinggi asid lemak rantai panjang asid oleik.

Asid oleik adalah asid lemak tidak tepi. Jadi, minyak sawit bentuk cecair. Ia stabil untuk gorengan suhu tinggi dan tidak mudah teroksida. Yang paling penting ia tidak meninggalkan bau, kalau tak, tak sedap kari bau sawit.

Selepas pecah minyak, maka air asam jawa dimasukkan. Asam jawa atau nama saintifiknya Tamarindus indica, mengandungi asid tartarik yang memberikan rasa masam. Ia juga mengandungi asid maleik, asid suksinik dan asid sitrik.

Kemudian tambah air. Selepas itu tambah tomato dan sayur lain. Tomato mengandungi flavonoid, antioksidan semulajadi. Tomato mengandungi glutamat semulajadi yang memberikan rasa umami seperti MSG. MSG sebenarnya adalah garam glutamat.

MSG apabila dilarut dalam air menghasilkan ion natrium dan glutamat. Garam dapur pula mengandungi ion natrium dan ion klorida. Masa ini nak tambah garam dan MSG pun boleh. Bila dah mendidih, bolehlah masukkan protein.

Kemudian selepas mendidih sekali lagi, bolehlah masukkan santan. Santan dihasilkan dari pokok kelapa, Cocos nucifera. Tahukah anda pokok kelapa, pokok kurma dan pokok sawit adalah dari keluarga yang sama iaitu keluarga palma?

Santan mengandungi asid lemak tepu rantai sederhana yang tinggi terutamanya asid laurik. Berbeza dengan susu yang mengandungi asid lemak rantai pendek dan minyak sawit yang mempunyai asid lemak rantai panjang.

Santan kaya nutrisi seperti mineral dan vitamin C. Berbeza dengan asid rantai panjang, asid lemak rantai sederhana lebih cenderung diguna sebagai tenaga. Maka, santan adalah pilihan lemak yang lebih baik. Namun awas, jika berlebihan ia ditukar kepada lemak dalam badan.

Jangan pula minum secawan. Jika benar secawan santan baik untuk kesihatan, tentu keluarga saya di kampung tak ada kolesterol tinggi. Mereka mana pandai makan makanan hipstur. Makan nasi dan gulai kari saja pagi petang.

Sudah letak santan, jangan pula didihkan dengan api kuat. Nanti pecah lemak pula. Tak sedap. Panaskan perlahan dan bila hampir mendidih tutup api. Siap untuk dihidangkan.

Artikel diambil daripada portal Dr Che Puteh dengan kebenaran pemilik portal tersebut. Bolehlah melawat https://www.drcheputeh.com/ untuk mendapatkan lebih banyak artikel menarik.


Apa Yang Kita Boleh Belajar Tentang Peperangan Gerila

Guerrilla warfare (GW) atau peperangan Gerila ialah satu bentuk peperangan bukan konvensional di mana sebuah kumpulan kecil kombatan, termasuk orang awam bersenjata menggunakan taktik ketenteraan seperti serang hendap, sabotaj, peperangan kecil dan unsur kejutan, serta mempunyai kebolehan bergerak yg luar biasa utk mendominasi pasukan tentera yg lebih besar dan kurang keupayaan mobiliti disebabkan saiznya, atau menggugat sasaran yg lemah, dan kemudian berundur sepantas mungkin.

Istilah ini dalam bahasa Sepanyol membawa maksud “peperangan kecil” dan telah digunapakai utk menerangkan konsep peperangan sebegini sejak abad ke- 18 atau lebih awal. Secara bahasanya, terma ini digunakan utk menggambarkan perbezaan antara tentera seakan upahan dengan tentera profesional yg lebih formal. Strategi dan taktik perang gerila lebih memfokuskan penggunaan pasukan kecil yg lebih mudah bergerak bagi menentang pasukan yg lebih besar dan sukar bertindak. Ia lebih menekankan pembahagian pasukan kepada unitunit kecil, banyak bergantung kepada sokongan daripada penduduk tempatan dan mengambil kesempatan menggunakan kelebihan yg terdapat pada permukaan bumi yg menyokong pergerakan unit-unit kecil ini.

Secara taktikalnya, pasukan gerila akan cuba mengelakkan konfrantasi dengan pasukan musuh dalam pasukan besar, sebaliknya mencari dan memusnahkan kumpulan-kumpulan kecil untuk meminimakan kerosakan kepada unit mereka sendiri dan mengecilkan kekuatan lawan. Selain daripada anggota pasukan lawan, mereka juga akan mensasarkan sumber. Tujuannya adalah utk melemahkan pasukan lawan, menyekat pergerakan dan membuatkan pasukan lawan akhirnya berundur.

Dalam bahasa mudah, Mao Zedong merumuskan peperangan gerila sebagai: “Musuh mara, kita undur. Musuh berkhemah,kita ganggu. Musuh keletihan, kita serang. Musuh undur, kita kejar.”

ANTI GERILA

Gerakan Gerila agak sukar dibanteras, tetapi terdapat beberapa prinsip anti-gerila yang telah digunapakai sejak 1950 and 1960, yang ternyata telah berjaya membasmi anasir ini.

Antara hasil kerja anti-gerila yang boleh dijadikan panduan adalah oleh Sir Robert Thompson – pakar anti gerila semasa zaman Darurat Malaya, yang memberikan banyak landasan berguna untukk dijadikan panduan. Antara perkara yang harus dititik beratkan adalah :

Antara elemen-elemen yang perlu diberi perhatian dalam gerakan anti gerila adalah:

1. Ekonomi pasukan – Pasukan yang menentang pasukan gerila tidak boleh bertindak balas secara melampau kepada provokasi, memandangkan ini mungkin adalah taktik pengganas utk mewujudkan krisis daripada segi keyakinan orang awam. Tindakan tahap kepolisan harus menjadi titik rujukan sebarang usaha dan mengambil tempat secara jelas di dalam rangka kerja undang-undang, walaupun dalam keadaan darurat. Konteks “anggota di medan” adalah lebih penting daripada kecanggihan teknologi atau kekuatan tembakan yang dahsyat, walaupun pasukan anti gerila patut mengambilkira penggunaan sepenuhnya aset-aset moden udara, artileri dan elektronik.

2. Tindakan unit besar kadangkala perlu – Jika tindakan kepolisan adalah tidak cukup, gerakan ketenteraan mungkin perlu. Operasi Batalion besar sebegini mungkin diperlukan bagi memecahkan konsentrasi gerila dan memecahkan mereka kepada kumpulan-kumpulan kecil di mana tindakan bersama pasukan polis serta orang awam mampu membendung ancaman gerila.

3. Mobiliti agresif – Mobiliti dan tindakan unit kecil yang agresif adalah sangat penting. Formasi berat harus diringankan untuk mencari, mengejar dan mengambil tindakan secara agresif kepada kumpulan insurgen. Berada di dalam kedudukan statik akan hanya memberikan kelebihan di medan kepada pihak insurgen. Mereka mesti dipastikan sentiasa melarikan diri melalui kaedah rondaan, serangan, serang hendap, sapuan, kepungan, sekatan jalanraya, penangkapan dan lain-lain yang lebih agresif.

4. Susupan dan integrasi di peringkat bawahan – selain mobiliti, turut tersenarai adalah penyusupan terup keselamatan dan elemen awam ke dalam kawasan pasukan lawan. Selain untukk mengkucar- kacirkan musuh, peyusupan yang dilakukan oleh pasukan-pasukan elit ke dan khas ke dalam pasukan biasa mampu meningkatkan keberkesanan sesuatu pasukan. Tujuannya adalah utk menyatukan usaha risikan selain menguatkan sokongan pada peringkat medan.

5. Sensitiviti budaya – pasukan anti-insurgen paerlu mempunyai pengetahuan tentang budaya setempat serta bahasanya. Kekurangan daripada segi ini akan mengganggu usaha dan operasi ketenteraan dan awam.

6. Usaha risikan yang sistematik – usaha harus digembelengkan utk menyusun kaedah pengumpulan maklumat yang efektif. Satu proses yang sistematik harus diaturgerak – daripada penyoalan secara kasual terhadap orang ramai, ke soal siasat yang tersusun terhadap tahanan. Penggunaan kumpulan yang berlakon bersimpati dan menyokong insurgen juga mampu mendedahkan identiti dan operasi insurgen.

7. Pengenalpastian yang tersusun – pasukan anti- insurgen harus mempunyai kaedah yang tepat bagi membahagikan kawasan konflik kepada sektor tertentu dan mengenalpasti tahap kepentingan kawasan tersebut. Ia dipanggil kaedah “ink spot”. Kawalan mesti bergerak keluar daripada ink spot di atas peta, secara sistematik meneutralkan dan menghapuskan ancaman insurgen daripada satu grid peta ke grid seterusnya. Ia mungkin perlu untuk sesuatu kawasan ditahan tindakannya terlebih dahulu sementara kawasan prioriti dibersihkan.

8. Penghantaran pasukan besar atau unit khas – penghantaran secara berhati-hati sesebuah pasukan besar adalah sangat bermanfaat bagi memberikan perlindungan secara setempat. Unit khas termasuk komando, penjejak dan juga mereka yang berpaling tadah daripada pasukan gerila asal mampu membantu memburu saki-baki insurgen yang terpecah.

9. Bantuan asing harus dihadkan dan ditetapkan – penggunaan bantuan asing mungkin perlu, samada daripada segi terup, teknikal atau mekanikal, namun ia harus dihad dan ditetapkan dengann jelas kerana terdapat kebarangkalian mereka mengambilalih peperangan tempatan ini. Ia mungkin menyebabkan konflik yang lebih berpanjangan, memberikan peluang propaganda kepada pasukan insurgen yang boleh menggunakan org asing ini sebagai sasaran. Selain daripada itu, gangguan kerana mereka yang tidak memahami budaya dan bahasa setempat mampu menempah kegagalan bagi operasi sebegini.

10. Masa- satu faktor kunci di dalam strategi gerila adalah konflik yang boleh meruntuhkan moral pasukan penentang. Pasukan anti-gerila haruslah membenarkan masa yang cukup bagi kejayaan dicapai. Permintaan gelojoh agar kejayaan diperolehi dengann cepat demi perkara-perkara seperti pilihanraya akan mampu dimanipulasi oleh pasukan gerila seterusnya. Dalam erti kata lain..kita mungkin akan menang bersorak..tapi selepas itu kampung pula tergadai….=WRA=


Sepasang But Lusuh

Kisahnya berlaku lama dulu. Ketika tu saya masih kecil..masih bermain perang-perang dan combat menggunakan senapang kayu berpelurukan buah terung pipit. Setiap hari, saya duduk di tepi jalan depan rumah saya, menunggu ketibaan konvoi 3 tan membawa anggota-anggota kita menuju ke kawasan operasi. Maklumlah, masa tu  PLUS belum ada. Satu lagi hobi saya masa tu adalah bergayut di pagar pengkalan TUDM Butterworth, menyaksikan kehebatan pesawat-pesawat juang dan si Nuri yg kelihatan begitu gah. Kemain tertanam cita-cita nak jadi askar dan pilot masa tu…

Antara kawan baik saya pada masa tu adalah seorg lelaki tua dipanggil Pak Wan. Orangnya berbadan agak tembam dengan rambutnya yg sudah memutih. Wajahnya sentiasa sejuk dan tenang, dibarisi kedut-kedut yg menandakan usianya.Pak Wan ni baik orgnya – cukup suka dengan budak-budak, dan sangat sabar melayan kerenah saya yg agak nakal. Dia tinggal berdua dengan isterinya yg berusia hampir sebaya dengannya. Rumah mereka hanyalah sebuah pondok kecil – bak kata orang, tolak dengan jari pun rebah.

Sekali tengok, tak ada apa yg menarik tentang lelaki tua ini. Namun, banyak harta yg diwarisinya, iaitu harta dalam bentuk kenangan dan pengalaman. Dia pernah melalui zaman british, zaman Jepun, malah zaman komunis yg kembali memuncak keganasannya selepas Darurat. Malah, zaman itu sendiri adalah zaman Insurgensi. Saya masih kecil dan kurang faham, tapi memang banyak pergerakan kenderaan pasukan keselamatan ketika itu. Banyak kisah-kisah yg diceritakannya kepada saya yg menemankan hingga saya terlelap di tempat lepak kami – sebuah pangkin di bawah rimbunan pohon ubi gajah di tepi jalan tu. Bila ada trak 3 tan lalu, dia akan turut melambai-lambai memberikan semangat kepada anggota-anggota yg berada di atasnya sambil tergelak kecil melihat kami mengejar trak-trak itu..

Pak Wan dan isterinya cuma dikurniakan 2 orang anak, dan anak-anak lelakinya itu adalah manusia-manusia yg cukup membanggakan. Seorang bertugas sebagai kru pesawat Nuri di Kem Sg. Besi. Seorang  lagi adalah anggota infantri. Saya tak ingat di kemnya di mana. Bagi dirinya, sungguh tinggi kebanggaannya menyaksikan anak2-anaknya menjadi manusia berguna sebegitu. Bila anak-anaknya tak dapat balik bercuti, dia tak kisah – malah selalu dia kata kepada saya,

“Tanah ini adalah ibu kita, dan pada dia patut kita lebih utamakan taat setia. Dia telah terlalu banyak makan garam, maka dia lebih daripada tahu dan faham erti perjuangan, dan dia menyaksikan seribu kesengsaraan yg dilalui anak bangsanya. Maka, dia tahu perit dan jerih itu ada harganya – sebagai timbal balas kepada kebebasan yg dikecapi anak cucunya,”.

Anak-anak Pak Wan, meski duduk jauh daripada dia dan isteri, tak pernah lupa mengirimkan duit setiap bulan. Pernah di satu ketika, pondok kecil itu dimasuki pencuri. Habis duit itu dikebas, sebab Pak Wan cuma simpan di bawah tikar buruk –  dekat RM10 ribu jumlahnya. Kalau orang lain, dah bunuh diri rasanya akibat kecewa. Tapi Pak Wan hanya berlapang dada. Duit katanya, boleh dicari. Rezeki itu hak Allah – daripada  mana Dia hantar, dan daripada mana Dia ambil, itu hak Dia. Kata-kata itu saya pegang sampai sekarang…

Tak pernah saya tengok Pak Wan bersedih, kecuali bermula satu hari tu, dia tak ke pangkin buruk kami. Jadi, saya ke rumahnya yg terletak di sekitar semak di tepi jalan tu. Buat pertama kali, saya dihidangkan dengan satu pemandangan yg meruntun hati saya sampai sekarang, walaupun ketika  tu saya belum faham apa-apa lagi.

Pak Wan tersandar di bingkai pintu – wajahnya yg berkerut seribu dibarisi kesan airmata yg berjurai. Di tangannya ada sepasang but lusuh yg dipeluk cium berulangkali. Isterinya pula di pintu dapur, sebelah lutut menopang dagunya. Wajahnya kelihatan sugul sama sekali. Belum  pernah saya tengok mereka berdua begitu, dan saya hanya mampu duduk di sebelahnya, memegang tangannya sambil bertanya perlahan “Napa Tok Wan”?.Dan soalan itu membuatkan lebih banyak airmatanya jatuh…

Hanya beberapa hari selepas tu baru saya tau kisahnya. Rupanya, anak lelakinya yg bertugas sebagai anggota infantri tu terlibat di dalam  kemalangan – meninggal di tempat kejadian. Anak bongsu lelaki pulak tu – belum pun sempat kahwin…

Bagi kita, ia perkara biasa. Tapi, peristiwa itu benar-benar memberi kesan kepada Pak wan dan isteri. Sudahlah  anaknya hanya 2 tu saja, pergi pula pada usia muda. Ditambah dengan hakikat mereka jarang bersua kerana tugas masing-masing pada negara, jadi pulak perkara sebegitu rupa. But lusuh itulah yg dipeluk Pak Wan sepanjang masa –  antara tinggalan arwah anaknya yg bagi Pak Wan, sangat  memberikan erti…

Kerana patah  hati, selang beberapa bulan selepas tu, arwah isteri Pak Wan pula dipanggil Ilahi. Kerinduannya kepada anaknya yg tak terbatas telah membuatkan dia hilang semangat untuk meneruskan hidup. Tinggallah Pak Wan seorang diri. Ke mana saja dia pergi, but tersebut dan sehelai kain batik isterinya jadi peneman…

Saya berpindah dari situ tak lama selepas tu, dan kali terakhir saya dengar berita tentang Pak Wan, dia meninggal lebih kurang 2 tahun selepas tu – selepas sempat bertemu anaknya yg bekerja dengan TUDM tu buat kali terakhir. Namun,  sampai sekarang, saya masih ingat kata-katanya. Katanya, dia sedih sangat sebab anaknya gugur di dalam keadaan sebegitu di usia muda. Dia tak ralat sangat kalau anaknya gugur di medan juang, sebab sejak kecil, itulah yg diinginkan sangat anak lelakinya itu – gugur sebagai seorang perwira negara. Tapi takdir telah  menetapkan, dia gugur di jalanraya. Hati kecilnya sedih, kerana harapan anaknya tidak tertunai…

Daripada arwah Pak Wan, saya banyak belajar kisah dan erti hidup serta kasih sayang. Kasih bukan hanya pada diri sendiri atau orang lain, tapi menjangkaui lebih daripada itu. Ironinya, kita pada hari ini, kenal lagikah erti kasih sebegitu? Ketika melepaskan anak ke medan juang, tidak sedikit si ayah atau ibu tua terasa ralat. Tidak sedikit terlintas sedikit pun rasa kecil hati di jiwa bila si anak tidak mampu membagikan masa dan tumpuan buat dirinya yg sudah menginjak usia. Semuanya kerana di jiwanya faham sebenar erti perjuangan – bahawa apa yg dilakukan si anak adalah bakti dan tanggungjawab buat tanahair tercinta, yg dia sendiri pernah korbankan usia muda untuknya.tak semua mampu berbuat begitu..tapi itulah sebenar-benar erti pengorbanan dan kasih sayang. Kasih itu tidak dibeli dengan wang ringgit, tidak diukur dengan jarak atau sebarang nilai duniawi. Kasih itu diukur dengan kerelaannya menghantar anaknya menjadi pejuang, yg mempertaruhkan nyawa demi negara tercinta.

Seringkali bab perjuangan atau kisah perjuangan hanya berlatarbelakangkan dentuman dan tembakan. Jarang sekali kita teringat atau terfikir tentang mereka yg mengirimkan peluru daripada kejauhan – iaitu ibu bapa yg tidak pernah berhenti mendoakan anaknya di medan sana. Bolehkah kita mengatakan mereka ini sebenar-benar pejuang? Mereka berjuang menahan gelora perasaan saat anak yg dikandung 9 bulan 10 hari di dalam perut dan dilahirkan dengan susah-payah ke dunia, dan kemudian dilepaskan ke medan berdepan musuh penuh angkara demi anak bangsa yg pada hari ini, hanya tersenyum sinis atas pengorbanan tersebut. Tidak mereka mengaku mereka adalah Al-fateh..tidak mereka mengaku mereka adalah para syahid..sedangkan yg mereka lakukan adalah pengorbanan yg maha tinggi nilainya..

Kita pada hari ini..di mana nilai kasih kita? Pada bangsa? Pada negara? Pada ibu bapa kita? Atau nilai itu diletakkan harga?..=WRA-


Kenapa Mata Manusia Setiap Bangsa Berbeza?

Cakap pasal evolusi, mesti ada yang petik Nabi Adam as. Kerana golongan ini terbuai dengan fitnah terhadap Charles Darwin.

Ramai percaya Teori Darwin adalah “manusia berasal daripada beruk”. Hakikatnya, Darwin tidak pernah berkata sedemikian (Blitz, 2015). Untuk faham tentang evolusi, kena buang habis tanggapan sedia ada jika melibatkan beruk.

Teori Darwin sebenarnya sudah ditahrifkan sampai lari habis daripada maksud asal.

Dalam buku On the Origins of Species, Darwin menjelaskan bahawa setiap organisme mewarisi ciri-ciri fizikal dan tingkah laku yang berubah saban zaman.

Dan perubahan ini pula berlaku, menurut beliau, untuk bantu organisme dari segi kemandirian (survival) di tempat tertentu (Than, et al., 2021). Ini yang dipanggil pemilihan semulajadi (natural selection).

Kalau ingin membetah Darwin, perlu mula pada dasar apa yang beliau ulaskan. Bukan percaya pada fitnah ramai, kononnya beliau berkata manusia berevolusi daripada beruk.

Kerana Darwin hidup pada zaman yang serba serbi terhad dari segi teknologi saintifik.

Malah dapatan sains 1990-an pun banyak dibetulkan semula zaman sekarang, walhal baru 30 tahun. Perihal perubahan, menarik untuk ulas sedikit sebanyak tentang mata manusia.

Mata Yang Bertukar

Agama menegaskan bahawa manusia pada mulanya tunggal, iaitu Adam as. Manakala sains pula belum kukuh tentang faktor manusiawi, sama ada tunggal atau kelompok.

Walau bagaimanapun, fakta agama dan sains membangkitkan persoalan menarik – bagaimana mata orang-orang prasejarah (seperti Adam as misalnya)?

Kalau mata baginda membulat, atas dasar apa manusia sekarang bermata macam-macam bentuk? Ada yang bujur. Ada yang condong. Ada yang tertutup. Seolah-olah mata boleh dikenal pasti melalui fitrah etnik pula.

Soalan mudah: kenapa mata bangsa Cina berbeza untuk dibandingkan dengan Melayu?

Mata orang Jepun kebanyakannya lebih kecil, berbeza dengan mata Arab yang membesar sampai kalau jeling macam boleh nampak habis segala dosa. Inilah bukti variasi ciri-ciri fizikal, yakni evolusi sendiri.

Mengenali Asal-Usul Bangsa

Menurut Charles Darwin, memang merepek kalau kaitkan perubahan mata dengan pemilihan semulajadi (EMBL, 2004). Walau bagaimanapun, seorang pakar antropologi daripada Universiti Negeri Ohio berpendapat kelopak mata berkait dengan keadaan iklim.

Frank Poirier melihat bangsa-bangsa yang turun daripada taburan Asia Timur Laut. Kiranya leluhur semua etnik daripada China, Jepun, Korea, Rusia dan Scandinavia menjadi tumpuan Poirier.

Leluhur ini selalu mengembara dan merantau dalam rantau sering dibadai salji tebal dan angin sejuk. Jadi mata mereka secara berperingkat menjadi kecil, kelihatan seperti terlindung di bawah sebuah kelopak.

Dari segi saintifik, kelopak ini bukan sama sekali eyelid. Sebaliknya ia dipanggil epicanthic fold iaitu gumpalan lemak untuk melindungi mata dan kantung resdung (sinus gland). Lindungi daripada apa? Kalau dulu, saintis sangka lindungi daripada iklim sejuk seperti salji misalnya.

Tetapi epicanthic fold juga didapati wujud dalam kalangan warga Afrika (Lang, 2000). Mana mungkin untuk salji kalau di Afrika yang serba panas. Jadi pengetahuan saintifik sudah beralih ke sinar ultraviolet yang konsisten di Afrika dan Siberia (Kwon & Nguyen, 2015). Sinar ultraviolet seperti yang diketahui sangat ketara di pergunungan Himalaya. Dan populasi di sini mempunyai epicanthic fold, sama seperti bangsa Sweden nun jauh di utara.

Ketika ini, pengetahuan saintifik tentang perkara ini sangat terhad kerana fungsi evolusinya masih dalam status pendapat (opinion). Namun pendapat ini pun sudah cukup untuk faham tentang mata manusia.

RUJUKAN:

Blitz, M. (2015, Februari 21). 7 myths about Charles Darwin. Business Insider.

EMBL. (2004, November 1). Darwin’s Greatest Challenge Tackled: The Mystery of Eye Evolution. Science Daily.

Kwon, B., & Nguyen, A. (2015). Reconsideration of the Epicanthus: Evolution of the Eyelid and the Devolutional Concept of Asian Blepharoplasty. Seminars in Plastic Surgery. 29 (3): 171-183.

Lang, B. (2000). Race and Racism in Theory and Practice. Rowman & Littlefield. Halaman 10-11.

Than, K., et al. (2021, November 15). What is Darwin’s Theory of Evolution? Live Science.


Menjawab Stigma Benarkah Semua Slytherin Adalah Jahat

Stigma merupakan suatu tanggapan awal kepada seseorang berdasarkan ciri-ciri luar, persekitaran, khabar angin dan sebagainya berlandaskan pemikiran. Stigma juga sering dikaitkan dengan sesuatu yang buruk.

Di dalam novel bersiri Harry Potter, terdapat pelbagai stigma yang telah dijamu oleh peminat, yang entah betul atau tidak kepastian mereka mengenai stigma tersebut dan terus-menerus melayan stigma mereka.

Jadi, stigma yang paling popular dalam Harry Potter ialah benarkah semua Slytherin adalah jahat dan kejam. Bagi penulis, tidak semua Slytherin ialah kejam.

Bagi menjawab stigma ini, kita berbalik pada yang asas. Slytherin diasaskan oleh Salazar Slytherin, seorang ahli sihir berketurunan Inggeris + Irish. Salazar dikenali kerana kebencian yang sangat tinggi terhadap Muggle-borns. Baginya, tidak layak seorang Muggle-borns duduk semeja dengan dengan ahli sihir berdarah asli atau kacukan. Dia juga menyuarakan pendapatnya terhadap 3 pengasas yang lain, namun ditolak mentah mentah. Disebabkan itu, dia meninggalkan sekolah dan tidak kembali lagi.

Namun, dia meninggalkan sesuatu. Sebelum pergi, dia membina sebuah Kamar Rahsia jauh di bawah tandas perempuan. Dia meninggalkan makhluk berbahaya digelar Basilisk dan hanya membenarkan pewarisnya membuka sahaja. Mangsa pertamanya ialah Moarning Myrtle ketika di dalam tandas perempuan.

Ahli Slytherin mempunyai beberapa keistimewaan. Yang pertama mestilah berketurunan Pure-Blood atau Half-Blood. Sekiranya tidak-mereka akan direject atau tidak diterima (Muggle-Borns). Kedua, mereka mempunyai sikap dan aspirasi yang sama, ambitious (bercita-cita), shrewdness (kecerdikan), cunning (licik), strong leadership (bersikap memimpin) dan achievement-orientedness (‘gilakan’ pencapaian yang terbaik).

Dalam istilah ini, tiada langsung bersikap jahat atau kejam. Maka, tidak boleh kita kategorikan mereka jahat.

Idea kedua, dari mereka lahir ramai ahli sihir yang baik, tidak semua jahat belaka. Sebagai contohnya, Horace Slughorn. Horace Slughorn berasal dari Slytherin. Dalam novel, Horace Slughorn menunjukkan sifatnya yang baik, dia amat menepati ciri-ciri shrewdness (kecerdikan) dan ambitious (bercita-cita).

Selain itu, Andromeda Black. Ataupun lebih dikenali sebagai ibu kepada Nymphadora Tonks, isteri kepada Profesor Remus Lupin. Andromeda seorang yang baik meskipun lahir dari keluarga yang jahat, dan juga adik-beradik yang jahat, Bellatrix dan Narcissa.

Ini adalah pendapat penulis semata. Bagaimana pula dengan kalian?

Artikel dikirimkan oleh MYpotterhead untuk The Patriots.